**NECROZĂ**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

NECROZĂ

Eu hoinăresc prin gânduri și m-aplec

Spre cel ce m-asaltează cel mai tare,

Mă face să mă-ntreb,...și chiar mă doare...

De ce prin încercări mă pui să trec?

Căci le tot trec de-o viață și un pic,

Și mă cuprinde-un fel de oboseală,

Eu nu mai pot de-atâta osteneală

Din care,-acum, nu mi-a rămas nimic.

M-am resemnat și-am renunțat la tot

Și-acum ai vrea să m-anulez pe mine,

Iar răului să-i tot răspund cu bine,

Dar cât mai crezi tu, Doamne, că mai pot?

Eu cred că existența mi-a intrat

În zona-ceea prinsă de necroză,

Prin care nu pătrunde nicio doză

Din bunătatea ce-am avut de dat.

Dorința-mi e, ca-n viața de apoi,

Să-mi fie lămurită-orice-ntrebare.

De-acuma-ncolo voi avea răbdare,

Dacă Tu vrei, pe cruce, să fim doi.